section_heading: Razlikovanje depresije, uobičajenih stanja neraspoloženja i žalovanja
paragraph_text: Nakon svakog gubitka (npr. gubitak bliske osobe, financijski slom, gubici nakon prirodnih katastrofa, ozbiljna bolest ili onesposobljenost, prekid značajnog odnosa) proces žalovanja uključuje simptome vrlo slične depresiji. Simptomi žalovanja mogu uključivati šok, otupjelost, zbunjenost, distres, plačljivost, tugu, poremećen san, gubitak apetita, krivnju preživjelog, iluzije te ponekad i halucinacije. Reakcija na gubitak ovisi o kulturalnim normama i okolnostima (npr. iznenadni tragični gubitak). Međutim, nekomplicirano žalovanje s vremenom se smanjuje te se osoba oporavlja i uspijeva naći smisao života te se žalovanje povlači kroz 6 do 12 mjeseci. Ako patnja i neraspoloženje potraju, osoba može zapasti u depresivnu epizodu, a tada treba potražiti stručnu pomoć. U prilog depresivnoj epizodi govore ozbiljno oštećenje funkcioniranja, psihoza, suicidalne misli, osjećaj bezvrijednosti i psihomotorna usporenost.